Henri Salvador

Cantant, sonador ëd ghitara jazz, compositor.
Henri Salvador a l'era nassù a Cajen-a, an Gujan-a, ai 18 ëd luj 1917.
Dël 1928 a l'ha tramudà a Paris.
Soa passion për la mùsica a l'ha ancaminà dël 1929, cand sò cusin a l'ha faje scoté dij disch ëd Louis Armstrong e Duke Ellington.
A l'é restane anciarmà e a l'ha catà na ghitara: ant ël vir ëd tre agn a l'é vnù bon a sonela.

Ant j'agn 1930 a Paris, Salvador a l'é intrà ant l'orchestra dël violinista ëd jazz Eddie South.
Dël 1937 a l'é partì për fé ël bajèt a Lixing-lès-Saint-Avold, anté ch'a sonava ant la banda.
Ant ël 1940 a l'é finì an përzon për avèj disertà.

Dël 1941, arfugià ant la zòna nen ocupà, a fasìa dë spetàcoj ant ij cabaret ëd la Còsta Asura con sò frel André e l'orchestra ëd Bernard Hilda.
A l'é peui gionzusse a Ray Ventura e Paul Misraki, ch'a j'ero an camin ch'a scapavo da l'Euròpa.
Con soa formassion musical, anté che Salvador a fasìa ël ghitarista, a son rivà an Brasil ant ël 1942.

Rintrà an Fransa dël 1948, Salvador a l'ha publicà sò prim disch, ch'a contnìa doe canson ch'a l'han avù na gran riussìa: Maladie d'amour e Clopin-clopant.
A ancaminé dal 1957, ansema a Boris Vian, Salvador a l'ha componù ij prim rock an Fransa: Rock 'n roll mops, Le blues du dentiste, Faut rigoler.

Dël 1964 a l'ha componù Zorro est arrivé, canson ch'a la duvertaje le pòrte dla Disney: costi a j'arprociavo d'avèj dovrà 'l nòm Zorro, ch'a l'era argistrà, ma a lo përdonavo si chiel a l'èissa travajà për lor.
Salvador a componrà ëd mùsiche për Biancafiòca, J'aristogat e d'àutr.

Ai 21 dë stèmber 2007 al Palass dij congress ëd Paris, Salvador a l'ha dit adiù a la sena.

Henri Salvador a l'era mariasse doe vire: con Jacqueline e, pì tard, con Catherine Costa.
A l'é mòrt a soa ca a Paris a la matin dij 13 ëd fërvé dël 2008.

Euvre prinsipaj
Mùsica
Porte de Pantin (1982, con Eddie Louiss, Dedé Ceccarelli, Maurice Vander)
M. Henri (1994, àlbom jazz; n'insucess)
Chambre avec vue (surtì ai 17 d'otóber 2000)
Ma chère et tendre (2004)
Révérence (2006)

Lìber
Attention, ma vie (autobiografìa)

Salvador, Henri
Salvador, Henri
Salvador, Henri